**Berit Schei** (født 12. oktober 1950) er norsk lege (gynekolog) og professor i samfunnsmedisin.

Etter oppveksten i Trondheim tok hun cand.med. i Oslo i 1978 og fikk etter turnus jobb som gynekolog ved Innherred sykehus i Levanger. For Palestinakomiteen var hun i Sør-Libanon på oppdrag i 1982. I 1980-årene satt hun i likestillingsnemnda i Den norske legeforening og hun var pådriver for å få etablert voldtektsmottak ved Regionsykehuset i Trondheim (åpnet 1988).

Med stipend fra Norges almenvitenskapelige forskningsråd (NAVF) ble hun dr.med. i 1990 på avhandlingen «Fanget i kjærlighetens vold - fysisk og seksuell mishandling - en risiko for gynekologiske sykdommer og svangerskapskomplikasjoner». Dette var ved Universitetet i Trondheim der hun fortsatte som leder for kvinneforskningen, og ble professor i samfunnsmedisin. For Norsk Folkehjelp jobbet hun i 1994 i Zenica, Bosnia ved en klinikk for voldtatte kvinner. Til 100-årsjubileumet for Norske Kvinners Sanitetsforening i 1996, var Schei en av fire som fikk en pris på 250 000 kroner. I 1997–98 var hun gjestende professor ved University of Toronto.

Fra 1998 er hun landets første professor i kvinnehelse og overlege ved Kvinneklinikken ved St. Olavs Hospital. Etter ett år som leder for det nyopprettede Center for Voldtægtsofre, Rigshospitalet København (og en adjunkt professorstilling ved Universitetet i København 2000–05), ble hun i 2001 utnevnt av Justis- og politidepartementet til å sitte i Kvinnevoldsutvalget, som i 2003 konkluderte med NOU-rapporten «Retten til et liv uten vold». Hun vant Kvinnerettsprisen fra Samarbeidsgruppa for 25. november i 2004 og Dixiprisen i 2006. Hun fikk Karl Evangs pris i 2008 på kroner 50 000 for sitt arbeid mot vold mot barn og kvinner. Samme året fikk hun hedersprisen fra Norsk gynekologisk forening. Hun ble utnevnt til Ridder av 1. klasse av Den Kongelige Norske St. Olavs Orden for sin innsats for kvinnehelse i 2022.

Hun er grandniese av geologen Per Schei (1875–1905) og gift med medisinprofessor Leiv Bakketeig (født 1938).

Utgivelser
----------

* *Trapped in painful love. Physical and sexual abuse by spouse - a risk factor of gynaecological disorders and adverse perinatal outcomes*. Trondheim: Tapir, 1990.
* «Kvinner lider, menn dør - folkehelse i kjønnsperspektiv», 2007 (red.)
* 

* (no) Publikasjoner av Berit Schei i BIBSYS
* 

* (no) Publikasjoner av Berit Schei i forskningsdokumentasjonssystemet CRIStin

Referanser
----------

1. ↑   stolav.no[Hentet fra Wikidata]
2. ↑  *50 år* i Adresseavisen den 12. oktober 2000.
3. 1 2  Halldis Nergård, *Voldtektsforskeren* i Adresseavisen den 8. mars 2003.
4. ↑  Jenny Lippestad, *Hun arbeider for at leger skal lytte mer til kvinnene* i Aftenposten den 15. september 1993.
5. ↑  Bente Haarstad, *I kjærlighetens vold* i Aftenposten den 27. november 1990.
6. ↑  Per Kristian Bjørkeng, *Norsk lege: Krigsvoldtekt ledd i etnisk utrenskning* i Aftenposten den 24. februar 1994.
7. ↑  *N.K.S.-priser til fire forskere* i Aftenposten den 5. oktober 1996.
8. ↑  *Offisielt fra statsråd* fra NTB tekst den 31. august 2001.
9. ↑  *Pris til modig talskvinne* i Universitetsavisa den 30. november 2004.
10. ↑  *Dixiprisen 2006 Arkivert 2. oktober 2016 hos Wayback Machine.* fra dixi.no.
11. ↑  *Karl Evang-prisen til Berit Schei Arkivert 2. oktober 2016 hos Wayback Machine.* av NTB, i Adresseavisen den 14. oktober 2008.
12. ↑  *Heidersprisen* fra Norsk gynekologisk forening.
13. ↑  «Berit Schei utnevnes til Ridder av St. Olavs Orden». *St. Olavs hospital*. Besøkt 18. september 2022.

Eksterne lenker
---------------

* (Scheis profilside på ntnu.no)

|  |  |
| --- | --- |
| Oppslagsverk/autoritetsdata | VIAF
 |